न बॉडी स्कैनर और न जैमर; गैंगस्टरों को साउथ इंडिया शिफ्ट करने का NIA का प्लान लटका
Punjab Goindwal Jail Gangster Murder Case - पंजाब की गोइंदवाल जेल के अंदर पहले 2 गैंगस्टरों का कत्ल और फिर जश्न मनाते लॉरेंस गैंग के वीडियो ने सरकारी तंत्र की कलई खोलकर रख दी।
पंजाब की गोइंदवाल जेल के अंदर पहले 2 गैंगस्टरों का कत्ल और फिर जश्न मनाते लॉरेंस गैंग के वीडियो ने सरकारी तंत्र की कलई खोलकर रख दी। पंजाब में जेल महकमा खुद मुख्यमंत्री भगवंत मान के पास है और गैंगस्टरों ने इस वारदात के जरिये CM को ही खुली चुनौती दे डाली है।
लॉरेंस गैंग के गुर्गों ने गोइंदवाल जेल के अंदर गैंगस्टरों की हत्या करने के बाद उनकी लाशों के पास जो वीडियो बनाया, उसमें पुलिसवाले भी नजर आ रहे हैं। यानि जेल प्रशासन से उनकी अच्छी सेटिंग है।
पंजाब की एक भी जेल में ह्यूमन बॉडी स्कैनर नहीं है। राज्य की किसी जेल में ऐसे मोबाइल जैमर नहीं हैं, जो 4G टेक्नोलॉजी वाले नेटवर्क को जाम कर सकें। जिन जेलों में जैमर लगे हैं, वो भी बहुत पुराने है और सिर्फ 2G टेक्नोलॉजी वाले नेटवर्क को ही जाम कर पाते हैं। सारे बड़े गैंगस्टर और ड्रग स्मगलर जेलों में बैठकर अपने गैंग ऑपरेट कर रहे हैं। यानि वह जेलों को सेफ हाउस की तरह इस्तेमाल कर रहे हैं।
NIA का सुझाव- साउथ इंडिया भेजें गैंगस्टरों को
पंजाब में गैंगस्टरों और ड्रग स्मगलरों के नेक्सस की जांच कर रही नेशनल इन्वेस्टिगेशन एजेंसी (NIA) 7-8 महीने में 2 से 3 बार पंजाब की अलग-अलग जेलों में रेड कर चुकी है। इन रेड के बाद NIA की ओर से सुझाव आया था कि पंजाब की जेलों में बंद कुख्यात गैंगस्टरों और ड्रग स्मगलरों का नेटवर्क ब्रेक करने के लिए उन्हें दक्षिण भारत की जेलों में शिफ्ट कर दिया जाए।
NIA का तर्क था कि लोकल होने के नाते गैंगस्टरों ने पंजाब पुलिस के अफसरों और दूसरे स्टाफ से तगड़ी साठगांठ कर ली है। जेल में उन्हें मोबाइल फोन से लेकर ड्रग वगैरह बहुत आराम से उपलब्ध है। अगर गैंगस्टरों को साउथ इंडिया शिफ्ट कर दिया जाए तो भाषाई दिक्कतें आने से उनका नेटवर्क ब्रेक हो जाएगा। हालांकि NIA के इस सुझाव पर अमल नहीं हो पाया।
पंजाब पुलिस का इंटेलीजेंस नेटवर्क फेल
लॉरेंस और जग्गू भगवानपुरिया के गैंग ने मिलकर पिछले साल पंजाबी सिंगर सिद्धू मूसेवाला की हत्या कराई। इस हत्याकांड की पूरी साजिश जेल में ही रची गई। कुछ समय से दोनों गैंग में मनमुटाव हो गया लेकिन पंजाब पुलिस के इंटेलिजेंस नेटवर्क को इसकी भनक तक नहीं लगी। उन्हें पता ही नहीं चला कि दोनों गैंग अलग हो चुके हैं। नतीजा- लॉरेंस गैंग ने गोइंदवाल जेल में 26 फरवरी 2023 को जग्गू गैंग के दो सदस्यों मनदीप सिंह तूफान और मनमोहन सिंह मोहना की हत्या कर दी।
गोइंदवाल जेल में तूफान और मोहना की हत्या करने के बाद जेल से लॉरेंस के गुर्गों ने इसकी सूचना कनाडा में बैठे गोल्डी बराड़ को दी। बराड़ ने सोशल मीडिया पर इन दोनों हत्याओं की जिम्मेदारी ली। लॉरेंस गैंग ने जेल में ही तूफान और मोहना की लाशों के पास वीडियो बनाकर जग्गू गैंग को सरेआम धमकी भी दी।
मिनी मोबाइल से लेकर स्मार्ट फोन तक उपलब्ध
पंजाब की जेलों में मिनी मोबाइल से लेकर स्मार्टफोन तक चल रहे हैं। पिछले 8 महीने में जेलों में बंद कैदियों से 4500 से अधिक मोबाइल फोन मिल चुके हैं। छोटे चाइनीज फोन अंगुली से भी छोटे साइज के होते हैं। पंजाब की जेलों में कैदियों से बरामद मोबाइल फोन में से 70% मिनी फोन एक खास ब्रांड 'केचौड़ा' के हैं। इस फोन की लंबाई 7CM से कम और चौड़ाई 3CM है। यह फोन इतने छोटे हैं कि चैकिंग होने पर कैदी इन्हें दीवारों के अंदर बनी दरारों में छिपा देते हैं। 1000 रुपए से कम कीमत के यह फोन तमाम ई-कॉमर्स साइट्स पर उपलब्ध हैं।
पुलिस अफसरों के अनुसार, जेल के अंदर मोबाइल फोन मिलने पर जेल अधिनियम की धारा 52ए(1) के तहत केस दर्ज करवाया जाता है। यह धारा जमानती है, इसलिए आरोपियों से पूछताछ के लिए कस्टडी नहीं मिल पाती।
CRPF और बॉडी स्कैनर की जरूरत
पंजाब में जेलों की सुरक्षा लोकल पुलिस के पास है। यहां CRPF तैनात नहीं हे। CRPF होने से गैंगस्टरों की लोकल पुलिस तक पहुंच काफी हद तक कम हो जाती है। CRPF के जवान सामान्यत: किसी राजनीतिक दबाव के बगैर डयूटी करते हैं।
पंजाब की सभी जेलों में बॉडी स्कैनर की जरूरत भी महसूस हो रही है। जेल महकमे के एक वरिष्ठ अधिकारी ने नाम न छापने की शर्त पर बताया कि हवालाती अक्सर गुप्तांग में छिपाकर मोबाइल या अन्य नशीला सामान जेल में लाते हैं। कई बार तलाशी में यह सामान पकड़ में नहीं आता।
हाई-सिक्योरिटी जेल में कैसे पहुंचे हथियार?
पंजाब की गोइंदवाल जेल अपने आप में हाई-सिक्योरिटी जेल है। यानि यहां हार्डकोर क्रिमिनल ही रखे जाते हैं। सवाल उठता है कि ऐसी जेल के अंदर हथियार कहां से पहुंचे, जिनसे 30 से 40 लोग आपस में भिड़े। गैंगवार में रॉड का इस्तेमाल भी हुआ है। जेल प्रशासन ने एक बैरक में 30 से 40 हवालातियों को रखा, जिसकी वजह से गैंगवार हुई।
बैरकों की निगरानी तक नहीं
कुछ दिन से लॉरेंस और जग्गू गैंग में छुटपुट कहासुनी हो रही थी मगर गोइंदवाल जेल के पुलिस अफसरों ने जेल में हो रही एक्टिविटी पर नजर नहीं रखी। पुलिस सूत्रों के अनुसार, जेल अधिकारी समय पर बैरकों की चेकिंग तक नहीं करते। अगर बैरकों पर कड़ी नजर रखी जाती तो जेल प्रशासन को तूफान और मोहना के कत्लकांड की भनक लग जाती।
ये खबर भी पढ़ें... 
पंजाब की जेल में गैंगवार के बाद जश्न: लॉरेंस के गुर्गों का VIDEO सामने आया, जग्गू भगवानपुरिया के साथियों की हत्या की थी 
पंजाब की गोइंदवाल जेल में मूसेवाला के कातिलों के बीच हुई गैंगवार के 2 वीडियो सामने आए हैं। ये वीडियो लॉरेंस गैंग के सचिन भिवानी ने बनाए हैं। इसमें अंकित सेरसा के अलावा उसके दूसरे साथी गैंगस्टर भी नजर आ रहे हैं (पूरी खबर पढ़ें)